Man dood in J-Bay ná haai-aanvalArgieffoto ŉ Man wat glo besig was om te snorkel, se liggaam is Vrydag by Jeffreysbaai in die Oos-Kaap aangetref nadat ŉ haai hom aangeval het. “Vrywilligers van die NSRI se seereddingspan is Vrydag omstreeks 11:30 ontbied ná berigte oor ŉ haai-aanval,” het die Nasionale Seereddingsinstituut (NSRI) in ŉ verklaring geê. “Die voorval het by Lower Point langs Albatros-strand plaasgevind.” Die haai was glo 4m lank en was só groot dat ooggetuies aanvanklik gedink het die man is deur twee haaie aangeval. Twee reddingsvaartuie van die NSRI en die Suid-Afrikaanse Polisiediens het reageer. “Die oorskot van ŉ volwasse man is uit die water gehaal en aan die polisie en forensiese patologiediens oorhandig.” Die polisie ondersoek die voorval. Die man is nog nie uitgeken nie. Strande in die omliggende gebiede is glo na die aanval gesluit.